Atény 18. novembra (TASR) - Neoficiálny turecký líder Recep Tayyip Erdogan dnes podporil snahu zjednotiť tri desaťročia rozdelený Cyprus, ale časový horizont plánu OSN je podľa neho nerealistický.
Erdogan uviedol, že lehota OSN, aby sa zúčastnené strany do dnešného dňa rozhodli, či chcú o pláne rokovať, sa nedá splniť. Vodca cyperských Turkov Rauf Denktaš je totiž hospitalizovaný v USA a v Turecku sa ešte len formuje nová vláda, zdôvodnil.
Turecký politik si tiež myslí, že nie je dosť času na to, aby sa predbežná dohoda o riešení cyperského problému dosiahla pred kodanským summitom EÚ 12. decembra ako chce OSN. Na summite by Cyprus a ďalších deväť kandidátov, vrátane Slovenska, mali ukončiť prístupové rokovania.
Erdogan povedal, že sústrediť tlak na uzavretie cyperskej dohody pred summitom EÚ by bolo "nesprávne".
Ochotu rokovať o pláne OSN zatiaľ vyjadrili cyperskí Gréci - väčšinová komunita na Cypre. Nie je jasné, či o pláne budú chcieť rokovať aj zvyšné strany problému - cyperskí Turci, Grécko a Turecko.
Vodca umiernených islamistov - Strany spravodlivosti a rozvoja (AKP), ktorá vyhrala nedávne predčasné turecké voľby, prišiel do Grécka hľadať podporu pre ambície Turecka vstúpiť do EÚ. Turecko žiada, aby mu po rokoch čakania EÚ stanovila termín začiatku prístupových rokovaní na summite v Kodani 12. decembra.
Cez víkend Erdogan vyvolal pozornosť výrokom, že zjednotený Cyprus by mal vstúpiť do EÚ až zároveň s Tureckom.
Plán OSN predpokladá znovuzjednotenie ostrova pod spoločnou vládou gréckej väčšiny a tureckej menšiny, ktoré by však vládli rovnakým dielom. Ostrovu by vládla šesťčlenná prezidentská rada a prezident by rotoval každých desať mesiacov.